**יחיאל גוזל** (נולד ב-22 בדצמבר 1957), הוא יושב ראש העמותה להנחלת מורשת הצנחנים, שרת בתפקידי פיקוד שונים בחטיבת הצנחנים וכמפקד חטיבה 500, ראש מטה פיקוד הדרום בדרגת תת-אלוף, נספח הגנה בצרפת ומנכ"ל ארגון ידידי צה"ל בארצות הברית לשעבר.

בנובמבר 2014, מונה תא"ל מיל' יחיאל גוזל לתפקיד מנכ"ל קרן לב"י. ביולי 2015, מונה לתפקיד מנכ"ל קרן 'יחד למען החייל', והוביל את איחוד האגודה למען החייל עם קרן לב"י. בסוף אפריל 2020 סיים את תפקידו כמנכ"ל הקרן אחרי חמש וחצי שנים.

באוקטובר 2020 חזר תא"ל מיל' יחיאל גוזל לארגון ידידי צה"ל FIDF לנהל את שלוחת הארגון בישראל.

ביוגרפיה
--------

גוזל נולד וגדל בנתניה. למד והתחנך בפנימייה הצבאית בתל אביב בשילוב עם הגימנסיה העברית הרצליה. אימו מזל (פורטונה) גוזל, ילידת אלכסנדריה שבמצריים, עלתה ארצה בשנת 1952 דרך צרפת ועסקה במלאכת יד ואביו דוד גוזל, יליד מרוקו הספרדית, התנדב בשנת 1948 (במסגרת מח"ל) במלחמת העצמאות, לאחריה עלה עם משפחתו ארצה ושימש כחשמלאי מוסמך.

שירות צבאי
----------

בשנת 1976 התגייס לצה"ל, ולאחר שנשר מקורס טיס התנדב לצנחנים ושובץ בגדוד 890. גוזל עבר מסלול הכשרה כלוחם, קורס מ"כים חי"ר וקורס קציני חי"ר. עם סיום קורס הקצינים בהצטיינות, שב גוזל לגדוד 890 כמפקד מחלקה, ולקח חלק במבצע מנורה, שם לחם ביעד מחבלים מבוצר שבו גם בסוללת המרגמות שירתה לישראל. בהמשך שימש כמפקד פלוגה בגדוד 890 והשתתף במבצעים רבים, ובהם מבצע איש דמים ומבצע מוביל. לאחר מכן השתחרר מצה"ל והתגייס לשב"כ. לאחר פציעתו של מפקד פלחה"ן צנחנים, אהרון זיו, במבצע צלצל, נקרא לשוב לצה"ל ולשמש מפקד הפלחה"ן.

עם פרוץ מלחמת לבנון הראשונה ביצעה חטיבת הצנחנים, בפיקודו של יורם יאיר, נחיתת סער אמפיבית בשפך נהר האוואלי והובילה את אוגדות צה"ל עד מבואות ביירות. הפלחה"ן פתח את המלחמה ככח ראש החוף באוולי כאשר נחתו עם 24 סירות גומי בעומק שטח לבנון על מנת לאפשר את נחיתת שאר כוחות החטיבה עם הנחתות, בהמשך הפלחה"ן לחם כחלק מ"כוח עוגן", גדוד הסיור של הצנחנים, שאיגד תחתיו לראשונה את היחידות החטיבתיות, הסיירת, הפלנ"ט והפלחה"ן, וכן פלגה מפלוגת הרפואה החטיבתית, בפיקוד דורון אלמוג. במהלך הלחימה פינה גוזל שדה מוקשים שחסם את נתיב ההתקדמות החטיבתי. על כך הוענק לו מאוחר יותר צל"ש אלוף. בהמשך המלחמה נפצע בקרב נגד לוחמי הקומנדו הסורי בעיירה קברשמון, אולם המשיך בלחימה עד תום הקרב ולאחר מכן פונה לקבלת טיפול בישראל. שבוע לאחר מכן חזר גוזל ליחידה ופיקד עליה בכיבוש מערב ביירות.

בגמר תפקידו יצא ללימודי BA באוניברסיטת בר-אילן  1983–1985.

בהמשך הועלה לדרגת סא"ל ומונה למפקד גדוד בבה"ד 1. בהמשך מונה למפקד בא"ח צנחנים בשנים 1986–1987. לאחר מכן מונה למפקד גדוד הנח"ל המוצנח (גדוד 50) בשנים 1988–1989. בגמר תפקידו, המשיך ללימודי תואר שני במדעי המדינה וביטחון לאומי. בשנת 1990 הועלה לדרגת אל"ם ומונה למפקד חטיבת אפרים, ושימש בתפקיד עד שנת 1991. בהמשך מונה למפקד עוצבת ברעם בשנים 1991–1993. לאחר מכן מונה למפקד חטיבה 130 בין השנים 1993–1995. בהמשך שימש סגן מפקד אוגדה 162. לאחר מכן מונה למפקד חטיבה 500 בשנים 1995–1997, ופיקד עליה בפריצה לשכם במהומות מנהרת הכותל. בשנת 1998 הועלה לדרגת תא"ל ומונה לראש מטה פיקוד הדרום. לאחר מכן מונה לנספח צה"ל בצרפת, ספרד ופורטוגל.

בשנת 2003 השתחרר גוזל משירותו בצה"ל בדרגת תא"ל.

יושב ראש העמותה להנחלת מורשת הצנחנים
------------------------------------

בשנת 2011, מונה ליו"ר העמותה להנחלת מורשת הצנחנים, את תפקידו ממלא גוזל בהתנדבות מלאה. העמותה, מטפלת בהנצחת חללי חטיבת הצנחנים שנפלו בשירות סדיר ובמילואים וכן בהנחלת מורשת הצנחנים למשרתים בסדיר, במילואים, לתלמידי תיכון ולכלל הציבור. המשימה העיקרית העומדת בפני העמותה בהנהגתו של גוזל, הייתה הקמת מרכז מורשת הצנחנים בשטח שהוקצה להם בגבעת התחמושת בירושלים.

מנכ"ל הקרן 'יחד למען החייל'
---------------------------

עם שחרורו מצה"ל, החל להשתלב בפעילויות חברתיות והתנדבותיות. בין השנים 2003-2008 שימש מנכ"ל ארגון ידידי צה"ל בארצות הברית. 

בנובמבר 2014, מונה תא"ל מיל' יחיאל גוזל לתפקיד מנכ"ל קרן לב"י, ביולי 2015, מונה לתפקיד מנכ"ל קרן 'יחד למען החייל', והוביל את איחוד האגודה למען החייל עם קרן לב"י.

במהלך כהונתו, שמה הקרן את "הלוחם במרכז" ויזמה פרויקטים רבים ומגוונים לטובת הלוחמים, ביניהם הקצאת דירות לחיילים בודדים במסגרת פרויקט בית חם ופרויקט "ממדים ללימודים" המעניק מלגות לימודים ללוחמים משוחררים. 

הארגון בהנהגתו של גוזל, עושה את מאמציו על מנת להגיע לכל אחד מלוחמי צה"ל בנקודות הקצה ולסייע לרווחתו. בשנת 2020 עזב את התפקיד ובמקומו מונתה שרון הרמון.

חייו הפרטיים
------------

גוזל מתגורר ברעות, נשוי לאיילת, הידרותרפיסטית ומורה. לזוג 4 ילדים.

קישורים חיצוניים
----------------

ויקישיתוף מדיה וקבצים בנושא **יחיאל גוזל** בוויקישיתוף
* רס"ן יחיאל גוזל, באתר הגבורה, מתוך "אתר הגבורה".
* אמיר אורן, צרפת קצת אחרת, באתר הארץ, 18 ביולי 2002.
* אופיר טל, "במשך 12 שעות רצתי עם לבנות חבלה, הנחתי אותן ופוצצתי את המוקשים, וכל זאת בזמן שמחבלים יורים עלינו", באתר הגבורה, במחנה, 10 ביולי 2014, עמודים 54-55, כפי שהועלה ב"אתר הגבורה".
* רותי בוסידן, פעם צנחן תמיד צנחן: עדן הלך לגדוד של אבא, באתר mynet (כפי שנשמר בארכיון האינטרנט), 20 בספטמבר 2015.
* חדשות 2, ‏התפוח לא צונח רחוק מהעץ, באתר ‏מאקו‏, 30 בינואר 2016.

הערות שוליים
------------

1. ↑  בן כספית, "**חמקן**", זמורה ביתן, 2013, עמוד 24.
2. ↑  אלישיב שמשי, "**תדרכי נפשי עוז**", הוצאת מודן והוצאת משרד הביטחון, 2017, עמוד 219, "ב-1976 התגייס גוזל לקורס טיס, הודח ממנו והתנדב לצנחנים. הוא עבר את מסלול הצנחן בגדוד 890 עד שהתמנה למפקד פלוגה. לאחר שסיים את תפקידו כמ"פ הוא השתחרר מהצבא ב-1981.".
3. ↑  אופיר טל, "במשך 12 שעות רצתי עם לבנות חבלה, הנחתי אותן ופוצצתי את המוקשים, וכל זאת בזמן שמחבלים יורים עלינו", באתר הגבורה, במחנה, 10.07.2014, עמודים 54-55, כפי שהועלה ב"אתר הגבורה".
4. ↑  "**תא"ל (מיל') יחיאל גוזל מפקד פלחה"ן צנחנים בשל"ג**", במחנה, ‏ 06.06.2012, עמוד 30.
5. ↑  עפר שלח ורביב דרוקר, **בומרנג**, הוצאת כתר, 2005, עמוד 33.
6. ↑  אלוף יורם יאיר, "**אתי מלבנון**" - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990, עמודים 76-77.
7. ↑  רס"ן יחיאל גוזל, באתר הגבורה.
8. ↑  אלוף יורם יאיר, "**אתי מלבנון**" - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990, עמוד 132.
9. ↑  דבר המפקד - דורון אלמוג, דורון אלמוג מספר על תקופתו כמח"ט הצנחנים, באתר חטיבת הצנחנים.
10. ↑  אמיר אורן, צרפת קצת אחרת, באתר הארץ, 18 ביולי 2002
11. ↑  קרן לב"י האגודה למען החייל - 'יחד למען החייל', באתר יחד למען החייל
12. ↑  מ"פ נכלא בשל חריגה מנהלי התרומות של צה"ל – כך נחשף בוועדת החוץ והביטחון, באתר הכנסת

| מפקדי חטיבת אפרים  |
| --- |
| 

|  |
| --- |
| גבי אביב • בצלאל טרייבר • יחיאל גוזל • אילן הררי • מוטי יוגב • גדי איזנקוט • צביקה אמדור • יריב קריגר • שמעון דניאל • איתן אברהם • דוד מנחם • תמיר הימן • אהרון חליוה • ערן ניב • אבי גיל • רן כהנא • גיא ברגר • רועי שטרית • עידן כץ • יפתח נורקין • מרדכי וייס • נתנאל שמכה |

 |

| מפקדי עוצבת ברעם  |
| --- |
| 

|  |
| --- |
| בנימין בן אליעזר • גדעון מאירי • ישעיהו ארז • אברהם חידו • אבי תלם • עופר בן צבי • גבי אופיר • זאב זכרין • מתי הררי • אודי שלוי • שוקי שחרור • יחיאל גוזל • אילן הררי • ציון גזית • נמרוד רן • אלון פרידמן • דרור רופא • תמיר ידעי • חן ליבני • אופק בוכריס • רונן מרלי • רפי מילוא • ציון רצון • אלון מדנס • אליעד מואטי • רועי לוי • עומר כהן • אורי דאובה |

 |

| מפקדי חטיבה 130  |
| --- |
| 

|  |
| --- |
| אריה איילון (וינברג) • יהודה גלר • חיים כץ • נח מעיין • יעקב זעירא • איציק לב-ארי • יחיאל גוזל • דידי בן יואש • אבי אשכנזי • זאב שרוני • יגאל סלוביק • רענן ברנר • גיא חסון • רונן דגמי |

 |

| מפקדי חטיבה 500  |
| --- |
| 

|  |
| --- |
| אריה קרן • דן ורדי • ששון שילה • גיורא חייקה • שי תמרי • חגי כהן • בני טרן • דורון רובין • דורון יזרעאלי • אבי רומנו • עמית ברוך • משה עברי-סוקניק • אורי אגמון • ניר גלילי • יפתח רון-טל • אודי אדם • יחיאל גוזל • יוסי סילמן • סמי תורג'מן • עוזי מוסקוביץ' • אבי אשכנזי |

 |